VSL Sklep IV Cpg 11/2019
Datum: 2019-01-30T01:00:00.000+01:00
ecli: ECLI:SI:VSLJ:2019:IV.CPG.11.2019
sodisce: Višje sodišče v Ljubljani
oddelek: Gospodarski oddelek
institut: neposlovanje na naslovu, vpisanem v sodnem registru - izbris družbe iz sodnega registra brez likvidacije - izbris družbe iz sodnega registra po uradni dolžnosti - pritožba zoper sklep o ustavitvi postopka - aktivna legitimacija za pritožbo - udeleženci postopka - nedovoljena pritožba - zavrženje pritožbe
jedro: Kadar sodišče začne postopek izbrisa po uradni dolžnosti, zakon udeležencem postopka izbrisa ne daje pravice do pritožbe zoper sklep, s katerim sodišče postopek izbrisa ustavi.

Pritožnika, ki se s pritožbo zavzemata za zavrnitev upnikova ugovora in za izbris družbe iz sodnega registra brez likvidacije, po zakonu (ZFPPIPP) nimata niti statusa udeležencev postopka izbrisa.

Ker sta pritožbo zoper sklep o ustavitvi postopka izbrisa iz sodnega registra vložili osebi, ki po zakonu te pravice nimata, njuna pritožba zoper sklep registrskega sodišča o ustavitvi postopka izbrisa ni dovoljena.
zveza: ZFPPIPP člen 432, 438, 438/2

## Jedro

Kadar sodišče začne postopek izbrisa po uradni dolžnosti, zakon udeležencem postopka izbrisa ne daje pravice do pritožbe zoper sklep, s katerim sodišče postopek izbrisa ustavi.

Pritožnika, ki se s pritožbo zavzemata za zavrnitev upnikova ugovora in za izbris družbe iz sodnega registra brez likvidacije, po zakonu (ZFPPIPP) nimata niti statusa udeležencev postopka izbrisa.

Ker sta pritožbo zoper sklep o ustavitvi postopka izbrisa iz sodnega registra vložili osebi, ki po zakonu te pravice nimata, njuna pritožba zoper sklep registrskega sodišča o ustavitvi postopka izbrisa ni dovoljena.

## Izrek

Pritožba se zavrže.

## Obrazložitev

1. Z uvodoma citiranim sklepom je sodišče prve stopnje ustavilo postopek izbrisa subjekta vpisa D. d. o. o., matična številka ..., iz sodnega registra brez likvidacije, začet s sklepom istega sodišča Srg 2018/40591 z dne 17. 10. 2018. 2. Zoper sklep sta se pritožila M. M. in P. M. kot „stranka v postopku“. Sklep sta izpodbijala v celoti in predlagala, da se pritožbi ugodi in dovoli dokončanje izbrisa podjetja D. d. o. o. iz sodnega registra. Pritožbo sta obrazložila s stališčem, da je sodišče prve stopnje na podlagi ugovora upnika T. d. d. za terjatev v višini 1.978,29 EUR neutemeljeno ustavilo postopek izbrisa, ki ga je začelo s sklepom z dne 17. 10. 2018, ker ima upnik tudi druge možnosti za poplačilo svoje terjatve, subjekt vpisa, zoper katerega je sodišče začelo postopek izbrisa, pa je potrebno izbrisati iz sodnega registra brez likvidacije, ker od meseca decembra 2017 ne posluje na naslovu, ki je vpisan v sodni register, ker sta družbenica in direktor podjetja uporabljala podjetje v hudem nasprotju z zakonodajo Republike Slovenije, kakor tudi za osebno okoriščanje, o čemer sta bili obveščeni tako Policija kot Finančna uprava Republike Slovenije.

3. Pritožba ni dovoljena.

4. Postopek izbrisa iz sodnega registra brez likvidacije ureja Zakon o finančnem poslovanju, postopkih zaradi insolventnosti in prisilnem prenehanju (ZFPPIPP) v 7. poglavju. Sodišče prve stopnje je v razlogih sklepa Srg 2018/40591 z dne 17. 10. 2018 navedlo, da je začelo postopek izbrisa subjekta vpisa iz sodnega registra po uradni dolžnosti. Kot izbrisni razlog je navedlo neposlovanje subjekta vpisa na poslovnem naslovu, vpisanem v sodni register, pri čemer se je oprlo na obvestilo, ki ga je dobilo od M. M. in P. M. z dne 10. 10. 2018. 5. Zoper sklep o začetku postopka izbrisa iz sodnega registra brez likvidacije je upnik pravne osebe, nad katero se je začel postopek izbrisa, vložil ugovor, ki mu je sodišče prve stopnje z izpodbijanim sklepom ugodilo in postopek odpusta obveznosti ustavilo (438. člen ZFPPIPP). Pritožba zoper sklep o ustavitvi postopka izbrisa iz sodnega registra brez likvidacije je po zakonu dovoljena le v primeru ustavitve postopka izbrisa, ki ga je sodišče začelo na podlagi predlagateljevega predloga za začetek postopka izbrisa iz sodnega registra brez likvidacije (drugi odstavek 438. člena ZFPPIPP). Kadar pa sodišče začne postopek izbrisa po uradni dolžnosti, zakon udeležencem postopka izbrisa ne daje pravice do pritožbe zoper sklep, s katerim sodišče postopek izbrisa ustavi. Sicer pa pritožnika niti nimata statusa udeleženca obravnavanega postopka.

6. Udeleženci postopka izbrisa, ki se vodi po uradni dolžnosti, so v skladu z določbo 432. člena ZFPPIPP le: pravna oseba, nad katero se vodi postopek izbrisa (1. točka 432. člena), družbenik ali upnik pravne osebe, nad katero se vodi postopek izbrisa, če vloži ugovor proti sklepu o izbrisu (3. točka 432. člena), in druga oseba, katere interes bi bil lahko z izbrisom pravne osebe iz sodnega registra kršen, če priglasi svojo udeležbo v postopku (4. točka 432. člena). Glede na navedeno pritožnika, ki se s pritožbo zavzemata za zavrnitev upnikovega ugovora in za izbris družbe D. d. o. o. iz sodnega registra brez likvidacije, po zakonu (ZFPPIPP) nimata statusa udeležencev postopka izbrisa.

7. Ker sta pritožbo zoper sklep o ustavitvi postopka izbrisa iz sodnega registra vložili osebi, ki po zakonu te pravice nimata, njuna pritožba zoper sklep registrskega sodišča o ustavitvi postopka izbrisa ni dovoljena. Ker pritožbe ni zavrglo kot nedovoljene že registrsko sodišče, jo je zavrglo pritožbeno sodišče, ki mu je bila pritožba predložena v reševanje (1. točka 39. člena ZSRg v zvezi s 429. členom ZFPPIPP).